אתי אנקרי

ביוגרפיה

אנקרי נולדה, גדלה והתחנכה בעיר לוד כבת שלישית מבין חמישה ילדים לחנה, עקרת בית, ואנדריי, שוטר במשטרת ישראל, שניהם ממוצא תוניסאי.
כאשר התגייסה לצה"ל שובצה במשרד הביטחון, ולאחר כשנה וחצי עברה ללהקת חיל החינוך.
אנקרי נשואה לשחקן התיאטרון דורון ליניק ואם לארבעה ילדים. 
מתגוררת בכפר האורנים.

קריירה

החלה את דרכה בתחום המשחק בדרמה הטלוויזיונית "לחם". בשנת 1985 שרה ב"תחרות הזמר העברי" שנערכה בפסטיבל ערד את השיר "עוד מעט" (מילים: שמואל קלוסקי לחן: דנה אשכנזי) שזכה במקום השמיני. באפריל 1987 התמודדה אנקרי בתחרות הקדם אירוויזיון עם השיר "נוסטלגיה" (מילים: יאיר קורח, לחן: שלמה פרי), בליווי שלישייה (רון, דן גנג ודוד רגב). השיר הגיע למקום ה-14 בתחרות.
בינואר 1990, לאחר שסיימה את לימודיה בבית הספר למוזיקה "רימון", יצא לאור אלבום הבכורה שלה "רואה לך בעיניים", בהפקתו המוזיקלית של אלון אולארצ'יק. את כל השירים באלבום כתבה והלחינה בעצמה פרט ל"עוד יום שקט" ו"שיר", אותו כתבה עם ניסים טהר. האלבום זכה להערכה רבה ובין השאר נכללו בו השירים "רואה לך בעיניים", "לוליטה" ("האמרגן פָּטִיטוֹ"), "לך תתרגל איתה", "געגוע", שנכתב לזכר אביה אנדריי שהתאבד ביריית אקדח בשנת 1985 ו"עד מתי". האלבום הגיע למעמד אלבום זהב ומאוחר יותר המשיך ומכר מעל 60 אלף עותקים (הנחשב בימינו למעמד פלטינה כפולה). אנקרי זכתה בתואר "זמרת השנה" במצעד הפזמונים העברי השנתי של רשת ג' ב-1991.
בשנת 1991 הופיעה אנקרי בתוכנית "מסיבת גן". בדצמבר אותה שנה השתתפה בפסטיגל עם השיר "מיכאל" (עיבוד: יהודה עדר), שזכה להצלחה, ושרה בחלק האומנותי את השיר "לך תתרגל איתה".
בשנת 1992 הופיעה בפעם השנייה ברציפות בפסטיגל עם השיר "קצת אחרי כולם" (עיבוד: עובד אפרת), ושרה בחלק האומנותי את השיר "מיכאל".
בסוף שנת 1993 הוציאה אנקרי את אלבומה השני, "קראת לי אסתר", ובו השירים "מיכאל", "קראת לי אסתר", "כמה רעש", "לולו", "אושר ועושר", "רגעים" ו"לפעמים". האלבום הגיע למעמד אלבום זהב, והביא לזכייתה השנייה של אנקרי בתואר "זמרת השנה" ברשת ג'. באותה שנה השתתפה בתפקיד אורח בתוכנית "זהו זה" (כשחקנית וזמרת), והופיעה בפעם השלישית בפסטיגל עם השיר "לי ושני" שזכה במקום השביעי, ושרה בחלק האומנותי את השיר "קראת לי אסתר".
בשנת 1995 החלה אנקרי בתהליך של חזרה בתשובה כתלמידה של ימימה אביטל והיא נמנית עם חסידות ברסלב.
אלבומה השלישי של אנקרי, "למרות ובגלל", יצא בשנת 1997, ממנו הצליחו השירים "למרות ובגלל", "האישה", "לא יכולה לישון", "נלקח ממני סוד", "את הכל" ו"עוד לא נרגע בינינו". בשנת 1998 יצא אלבום מתוך ההופעה המשותפת של אנקרי ודוד ד'אור, הכולל את השירים שביצעו בביצועים משותפים. עוד באותה שנה לאלבום המחווה "עבודה עברית" חידשה את "משאלה", שביצע במקור בועז שרעבי, לעיבוד והפקה מוזיקלית של אלון אולארצ'יק.
בין השנים 1999–2001 שיחקה בשתי העונות הראשונות של הסדרה "שבתות וחגים" לצד אלון אבוטבול, רומי אבולעפיה וקובי שטמברג.
בשנת 2001 יצא אלבומה החמישי "ים". באלבום זה, כמו בכל אלבומיה, אנקרי כתבה את כל המילים והמנגינות, והם מבטאים את השינוי שעבר עליה בחייה האישיים, תהליך החזרה בתשובה. האלבום מלווה בלחנים אתניים ובכלי נגינה מסורתיים. אלבום זה זכה בפרס אקו"ם עבור אלבום השנה לשנת 2001.
בשנת 2004 יצא לאור האלבום "מיליונים". באלבום 12 שירים, מתוכם 11 שירים נכתבו והולחנו על ידי אנקרי. מילותיו של שיר אחד לקוחות ממזמור תהילים והולחנו על ידי אנקרי. אלבום זה החזיר את אנקרי לתודעה הציבורית ורשם הצלחה נאה במכירות עם השירים "אהבה גדולה", "שמעתי ש...", ו"מיליונים" (שעסק בפערים כלכליים).
בשנת 2005 יצא אלבום אוסף כפול משיריה של אנקרי, בשם "המיטב". באלבום נכללו, לצד שירים מאלבומיה של אנקרי, גם הקלטות שונות שלה שלא נכללו באלבום קודם לכן, כגרסת כיסוי לשירו של שמוליק קראוס "אחרי עשרים שנה" וגרסה לשירה של עפרה חזה "לאורך הים". כמו כן נכלל באלבום השיר "גינאווה", שהקליטה אנקרי במיוחד עבור האוסף.
בשנת 2009 הוציאה אנקרי את האלבום "בשירי רבי יהודה הלוי", ובו 11 שירים שהלחינה למילותיו של המשורר רבי יהודה הלוי. אלבום זה הושפע מתהליך חזרתה בתשובה. האלבום, שהגיע למעמד של אלבום זהב, בוסס על מופע משירי יהודה הלוי שהעלתה אנקרי בפסטיבל העוד ב-2008. השיר "בכל לבי" מהאלבום יצא כסינגל לתחנות הרדיו.
בשנת 2012 יצא אלבומה "הניגון שלך".
ב-2013 זכתה בפרס לנדאו לאמנויות הבמה.
ב-אוגוסט 2019 זכתה בפרס שר החינוך לתרבות יהודית בתחום מוסיקה ע"ש אורי אורבך.